De mest interessante bygningene i Blytts gate er kanskje to små portstuer, som ligger på hver si side av gata ved avkjøringa fra Trondheimsveien. Disse tilhører opprinnelig Tøyen hovedgård, og det er på grunn av portstuenes plassering at hovedgården har den noe underlige adressen Trondheimsveien 23b. Portstuene er oppført rundt 1820 og restaurert hundre år seinere. Den ene brukes nå til nettstasjon for Hafslund, mens den andre står tom. Begge er freda som del av gårdsanlegget.